CELEX: 32011R1170
Language: lv
Date: 2011-11-16 00:00:00
Title: Komisijas Regula (ES) Nr. 1170/2011 ( 2011. gada 16. novembris ) par atteikumu piešķirt atļauju dažām veselīguma norādēm uz pārtikas produktiem, kuras attiecas uz slimības riska samazināšanu Dokuments attiecas uz EEZ

17.11.2011   
            
            
               LV
            
            
               Eiropas Savienības Oficiālais Vēstnesis
            
            
               L 299/1
            
         KOMISIJAS REGULA (ES) Nr. 1170/2011
   (2011. gada 16. novembris)
   par atteikumu piešķirt atļauju dažām veselīguma norādēm uz pārtikas produktiem, kuras attiecas uz slimības riska samazināšanu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2006. gada 20. decembra Regulu (EK) Nr. 1924/2006 par uzturvērtības un veselīguma norādēm uz pārtikas produktiem (1) un jo īpaši tās 17. panta 3. punktu,
   tā kā:
   
               (1)
            
            
               Saskaņā ar Regulu (EK) Nr. 1924/2006 veselīguma norādes uz pārtikas produktiem ir aizliegtas, ja vien Komisija tām nav piešķīrusi atļauju saskaņā ar minēto regulu un tās nav iekļautas atļauto norāžu sarakstā.
            
         
               (2)
            
            
               Regulā (EK) Nr. 1924/2006 arī paredzēts, ka uzņēmēji, kas iesaistīti pārtikas apritē, pieteikumus par atļauju piešķiršanu veselīguma norādēm var iesniegt dalībvalsts kompetentajai iestādei. Dalībvalsts kompetentā iestāde nosūta derīgos pieteikumus Eiropas Pārtikas nekaitīguma iestādei (EFSA) (turpmāk “iestāde”).
            
         
               (3)
            
            
               Pēc pieteikuma saņemšanas iestāde par to nekavējoties informē pārējās dalībvalstis un Komisiju un sniedz atzinumu par attiecīgo veselīguma norādi.
            
         
               (4)
            
            
               Komisija, ņemot vērā iestādes sniegto atzinumu, lemj par veselīguma norāžu atļaujas piešķiršanu.
            
         
               (5)
            
            
               Pēc tam, kad Prof. Dr. Moritz Hagenmeyer un Prof. Dr. Andreas Hahn iesniedza pieteikumu saskaņā ar Regulas (EK) Nr. 1924/2006 14. panta 1. punkta a) apakšpunktu, iestādei lūdza sniegt atzinumu par veselīguma norādi saistībā ar ūdens ietekmi, kas mazina dehidratācijas risku un vienlaicīgi novērš darbaspēju mazināšanos (jautājums Nr. EFSA-Q-2008-05014) (2). Pieteikuma iesniedzējs ierosināja norādi formulēt šādi: “Regulāri dzerot lielu daudzumu ūdens, ir iespējams mazināt dehidratācijas risku un vienlaicīgi novērst darbaspēju mazināšanos.”
            
         
               (6)
            
            
               Atbilstīgi Regulas (EK) Nr. 1924/2006 2. panta 2. punkta 6. apakšpunktam “samazināta slimības riska norāde ir jebkura veselīguma norāde, kas pauž, liek domāt vai netieši norāda, ka attiecīgās pārtikas produktu kategorijas, pārtikas produkta vai kādas tā sastāvdaļas lietošana būtiski mazina kādas cilvēka saslimšanas riska faktoru”. Atbildot uz pieprasījumu par precizējumu, pieteikuma iesniedzējs kā dehidratācijas riska faktorus minēja ūdens zudumu audos vai samazinātu ūdens daudzumu audos. Pamatojoties uz iesniegtajiem datiem, iestāde atzinumā, kuru Komisija un dalībvalstis saņēma 2011. gada 16. februārī, secināja, ka pieteikumā minētie riska faktori ir šķidruma zuduma rādītāji un tādējādi ir saslimšanas rādītāji. Tā kā nevar uzskatīt par pierādītu, ka saslimšanas attīstības riska faktors ir mazināts, veselīguma norāde neatbilst Regulā (EK) Nr. 1924/2006 noteiktajiem kritērijiem, tādēļ tai nav jāpiešķir atļauja.
            
         
               (7)
            
            
               Pēc tam, kad uzņēmums FrieslandCampina iesniedza pieteikumu saskaņā ar Regulas (EK) Nr. 1924/2006 14. panta 1. punkta a) apakšpunktu, iestādei lūdza sniegt atzinumu par veselīguma norādi saistībā ar kalciju saturošu, skābu augļu sulu ietekmi uz zobu demineralizāciju (jautājums Nr. EFSA-Q-2009-00501) (3). Pieteikuma iesniedzējs ierosināja cita starpā šādu norādes formulējumu: “Mazināts zobu erozijas risks.”
            
         
               (8)
            
            
               Atbilstīgi Regulas (EK) Nr. 1924/2006 2. panta 2. punkta 6. apakšpunktam “samazināta slimības riska norāde ir jebkura veselīguma norāde, kas pauž, liek domāt vai netieši norāda, ka attiecīgās pārtikas produktu kategorijas, pārtikas produkta vai kādas tā sastāvdaļas lietošana būtiski mazina kādas cilvēka saslimšanas riska faktoru”. Atbildot uz pieprasījumu par precizējumu, pieteikuma iesniedzējs minēja zobu demineralizāciju kā zobu erozijas riska faktoru. Pamatojoties uz iesniegtajiem datiem, iestāde atzinumā, kuru Komisija un dalībvalstis saņēma 2011. gada 18. februārī, secināja, ka nav noteikta cēloņsakarība starp kalciju saturošu, skābu augļu sulu lietošanu, aizstājot ar tām sulas bez pievienota kalcija, un zobu demineralizācijas mazināšanos. Attiecīgi, tā kā minētā veselīguma norāde neatbilst Regulā (EK) Nr. 1924/2006 noteiktajiem kritērijiem, tai nevar piešķirt atļauju.
            
         
               (9)
            
            
               Nosakot šajā regulā paredzētos pasākumus, Komisija ņēma vērā atsauksmes, ko tā saņēmusi no pieteikuma iesniedzējiem un sabiedrības pārstāvjiem saskaņā ar Regulas (EK) Nr. 1924/2006 16. panta 6. punktu.
            
         
               (10)
            
            
               Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un ne Eiropas Parlaments, ne Padome pret tiem nav iebilduši,
            
         IR PIEŅĒMUSI ŠO REGULU.
   1. pants
   Šīs regulas pielikumā minētās veselīguma norādes neiekļauj Regulas (EK) Nr. 1924/2006 14. panta 1. punktā paredzētajā Savienības atļauto norāžu sarakstā.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2011. gada 16. novembrī
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 404, 30.12.2006., 9. lpp.
   
      (2)  The EFSA Journal 2011; 9(2):1982.
   
      (3)  The EFSA Journal 2011; 9(2):1983.
   
      PIELIKUMS
      
         Noraidītās veselīguma norādes
      
      
                  Pieteikums – Regulas (EK) Nr. 1924/2006 attiecīgie noteikumi
               
               
                  Uzturviela, viela, pārtikas produkts vai pārtikas produktu kategorija
               
               
                  Norāde
               
               
                  Atsauce uz EFSA atzinumu
               
            
                  14. panta 1. punkta a) apakšpunktā minētā veselīguma norāde, kas attiecas uz slimības riska samazināšanu
               
               
                  Ūdens
               
               
                  Regulāri dzerot lielu daudzumu ūdens, ir iespējams mazināt dehidratācijas risku un vienlaicīgi novērst darbaspēju mazināšanos.
               
               
                  Q-2008-05014
               
            
                  14. panta 1. punkta a) apakšpunktā minētā veselīguma norāde, kas attiecas uz slimības riska samazināšanu
               
               
                  Kalciju saturošas augļu sulas
               
               
                  Mazināts zobu erozijas risks.
               
               
                  Q-2009-00501